Հավելված

ՀՀ Սյունիքի մարզի Կապան համայնքի ավագանու

2019 թվականի մարտի ---ի թիվ – Ն որոշման

**Կ Ա Ր Գ
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՅՈՒՆԻՔԻ ՄԱՐԶԻ
ԿԱՊԱՆ ՀԱՄԱՅՆՔՈՒՄ ՀԱՆՐԱՅԻՆ ԲԱՑ ԼՍՈՒՄՆԵՐԻ ԵՎ ՔՆՆԱՐԿՈՒՄՆԵՐԻ
ԿԱԶՄԱԿԵՐՊՄԱՆ ԵՎ ԱՆՑԿԱՑՄԱՆ ՎԵՐԱԲԵՐՅԱԼ**

1. **ԲԱՑ ԼՍՈՒՄՆԵՐԻ ԵՎ ՔՆՆԱՐԿՈՒՄՆԵՐԻ ԿԱԶՄԱԿԵՐՊՈՒՄԸ**
2. Հայաստանի Հանրապետության Սյունիքի մարզի Կապան  համայնքում հանրային բաց լսումների և քննարկումների կազմակերպումը տեղական ինքնակառավարմանն առնչվող  իրավական ակտերի նախագծերի մասին շահագրգիռ ֆիզիկական և իրավաբանական անձանց իրազեկման, ինչպես նաև նրանցից կարծիքների հավաքման աշխատանքների իրականացման գործընթացն է:
3. Հանրային բաց լսումների և քննարկումների կազմակերպման հիմնական նպատակներն են` քննարկման դրված կարևորագույն նշանակության հարցերի վերաբերյալ հանրային կարծիքի բացահայտումը, այլընտրանքային տարբերակների, ինչպես նաև հնարավոր ծախսերի, օգուտների և հավանական ռիսկերի վերաբերյալ տեղեկությունների ստացումը և իրավաստեղծ աշխատանքներում հասարակության մասնակցության ապահովումը:
4. Հանրային բաց լսումների և քննարկումների կազմակերպման  սկզբունքներն են՝ հրապարակայնությունը, մատչելիությունը և թափանցիկությունը:
5. Հանրային բաց լսումների և քննարկումների կազմակերպմանը կարող են մասնակցել շահագրգիռ ֆիզիկական և իրավաբանական անձինք:
6. Հանրային բաց լսումների և քննարկումների կազմակերպումը և իրականացումը ֆինանսավորվում է տվյալ տարվա Կապան համայնքի բյուջեով նախատեսված հատկացումներից և օրենքով չարգելված այլ աղբյուրներից:
7. Հանրային բաց լսումների և քննարկումների կազմակերպման իրականացման ժամկետն առնվազն 15 օր է, Կապան համայնքի ղեկավարի որոշմամբ առավել երկար ժամկետ սահմանված չլինելու դեպքում:

**II. ԲԱՑ ԼՍՈՒՄՆԵՐԻ ԵՎ ՔՆՆԱՐԿՈՒՄՆԵՐԻ ԱՆՑԿԱՑՈՒՄԸ**

1. Կապանի համայնքապետարանի պաշտոնական համացանցային կայքում հրապարակվում է հանրային բաց լսումների և քննարկումների հրավեր, որը պետք է պարունակի դրանց իրականացման տեսակի, վայրի, ժամի, ժամկետների, քննարկման թեմայի, ինչպես նաև հանրային քննարկմանը մասնակցելու համար շահագրգիռ անձանց կողմից ներկայացվող դիմումների ընդունման վերջնաժամկետի (եթե նման դիմում ներկայացնելն անհրաժեշտ է) մասին տեղեկություններ: Ընդ որում, դիմումների ընդունման վերջնաժամկետը չի կարող պակաս լինել, քան հանրային բաց լսումների և քննարկումների հրավերի հրապարակման պահից տասը օրը:
2. Հանրային բաց լսումներ և քննարկումներ իրականացնելու նպատակով դրա հրավերը հրապարակելու հետ մեկտեղ Կապան համայնքի պաշտոնական համացանցային կայքում հրապարակվում է իրավական ակտի նախագիծը, իրավական ակտի ընդունման հիմնավորումը, ինչպես նաև Կապան համայնքի ղեկավարի որոշմամբ սահմանված այլ նյութեր:
3. Հանրային բաց լսումների և քննարկումների ընթացքում ֆիզիկական և իրավաբանական անձինք հրապարակված իրավական ակտի նախագծի վերաբերյալ կարող են ներկայացնել իրենց առաջարկություններն ու դիտողությունները, որոնք կարող են ուղարկել համապատասխան էլեկտրոնային հասցեով, ինչպես նաև կարող են գրավոր ներկայացվել Կապանի համայնքապետարան: Եթե առաջարկությունները և (կամ) դիտողություններն ուղարկվել են էլեկտրոնային հասցեով, ապա Կապանի համայնքապետարանն անմիջապես, բայց ոչ ուշ, քան մեկ աշխատանքային օրվա ընթացքում, հետադարձ կապի միջոցով տեղեկացնում է դրանք ստանալու մասին:
4. Հանրային բաց լսումներ իրականացնելու նպատակով հանրային բաց լսումների հրավերը հրապարակվելուց առնվազն տասներկու օր հետո Կապան համայնքի ղեկավարի նախաձեռնությամբ հանրային բաց լսումները և քննարկումները կարող են իրականացվել նաև հանրային կամ շահագրգիռ անձանց հետ հանդիպումների, քննարկումների, ինչպես նաև հեռահաղորդակցության հնարավոր միջոցներով: Լսումների անցկացումը պարտադիր է Կապանի զարգացման հնգամյա ծրագրի և տարեկան բյուջեի նախագծերի քննարկման դեպքում: Կապանի համայնքապետարանի ներկայացուցիչը նախապես նշանակված ժամին սկսում է բաց լսումները և քննարկումները, ներկայացնում է համապատասխան նախագծի համառոտ նկարագիրը, քննարկման հարցերի շրջանակը և մասնակիցներին տրամադրում է համապատասխան նյութեր քննարկումների վերաբերյալ, որոնք մինչ այդ հրապարակված չէին եղել նախագիծը մշակող մարմնի համացանցային կայքում: Համայնքապետարանի աշխատակազմից ներկայացուցիչ հանդիսացող լսումների քարտուղարը պետք է կազմի քննարկումների վերաբերյալ գրավոր արձանագրություն, որն ստորագրվում է իր կողմից: Արձանագրությունում նշվում են քննարկումների ամսաթիվը, թեման, մասնակիցների առաջարկություններն ու դիտողությունները: Գրավոր ներկայացված առաջարկությունները և դիտողությունները կցվում են արձանագրությանը:
5. Հանրային բաց լսումները և քննարկումները իրականացնելու դրա հրավերը հրապարակելուց հետո հասարակական հարցումների միջոցով հանրային բաց լսումներ կարող են իրականացվել գրավոր կամ բանավոր: Տվյալ դեպքերում Կապանի համայնքապետարանի ներկայացուցիչը ներկայացնում է համապատասխան իրավական ակտի նախագծի համառոտ նկարագիրը և հարցման ենթակա հարցերի շրջանակը: Հարցման մասնակիցներն իրենց առաջարկությունները և դիտողությունները ներկայացնում են հարցումն իրականացնողին: Դրանց վերաբերյալ կազմվում է արձանագրություն, որն ստորագրվում է հարցում կատարողի կողմից, որում ամրագրվում են հարցումների ամսաթիվը, թեման, մասնակիցների առաջարկություններն ու դիտողությունները: Գրավոր ներկայացված առաջարկությունները և դիտողությունները կցվում են արձանագրությանը:

 Աշխատակազմի քարտուղար Ն. Շահնազարյան